മോന്സണുമായി ബന്ധം ഐജി ലക്ഷമണയ്ക്കെതിരെ നടപടിക്ക് ശുപാര്ശ തിരുവനന്തപുരം: പുരാവസ്തു തട്ടിപ്പ് കേസിലെ പ്രതി മോന്സണ് മാവുങ്കലുമായി ബന്ധമുണ്ടെന്ന് ആരോപണമുയര്ന്ന ഐജി ലക്ഷ്മണക്കെതിരെ നടപടിക്ക് ശുപാര്ശ. ലക്ഷ്മണക്കെതിരെ നടപടിയെടുക്കണമെന്നുള്ള ശുപാര്ശ റിപ്പോര്ട്ട് ക്രൈം ബ്രാഞ്ച് മുഖ്യമന്ത്രി പിണറായി വിജയന് കൈമാറി. നിലവിലെ ട്രാഫിക് ഐജിയായ ലക്ഷ്മണയ്ക്ക് മറ്റ് ചില തട്ടിപ്പുകളിലും പങ്കുണ്ടെന്ന തരത്തില് പരാതി ഉയര്ന്നിട്ടുണ്ട് ഐജി ലക്ഷ്മണയെ സസ്പെന്ഡ് ചെയ്യാനുള്ള നടപടിയില് അന്തിമ തീരുമാനം മുഖ്യമന്ത്രിയാണ് എടുക്കേണ്ടത്. മോണ്സനുമായി ഐജി സംസാരിച്ചതിന്റെ രേഖകള് ഉള്പ്പെടെ പരിശോധിച്ചാണ് നടപടിക്ക് ശുപാര്ശ ചെയ്തിരിക്കുന്നത്. കേസിന്റെ തുടക്കം മുതല് ആരോപണത്തിന്റെ നിഴലിലായിരുന്നു ഐജി ലക്ഷ്മണ. ഐജി ലക്ഷ്മണയും മോന്സണ് മാവുങ്കലും തമ്മിലുള്ള ബന്ധത്തിന്റെ തെളിവുകള് പരാതിക്കാരും പുറത്ത് വിട്ടിരുന്നു. മോന്സണ് മാവുങ്കലിനെതിരാ കേസ് അട്ടിമറിക്കാന് ഐ.ജി ലക്ഷ്മണന് ഇടപെട്ടെന്ന് ഡി.ജി.പി അനില്കാന്ത് നേരത്തെ പറഞ്ഞിരുന്നു. കേസ് അന്വേഷിക്കുന്ന ഉദ്യോഗസ്ഥനെ മാറ്റാന് ശ്രമിച്ചെന്നും ഡി.ജി.പി ഹൈക്കോടതിയില് സത്യവാങ്മൂലം നല്കുകയായിരുന്നു. മോന്സണ് മാവുങ്കലിന്റെ മ്യൂസിയത്തിന് കേരള പൊലീസ് സംരക്ഷണം നല്കിയെന്ന കേസിലാണ് ഡിജിപി ഹൈക്കോടതിയില് റിപ്പോര്ട്ട് സമര്പ്പിച്ചത്.